b'\n_START_ARTICLE_\nSilmusnelinurk\n_START_PARAGRAPH_\nSilmusnelinurk on nelinurkne ruudukujuline kujund, mille nurkadel on \xc3\xbcmarad v\xc3\xb5i kandilised silmused. V\xc3\xb5ib olla kujundatud ruumilisena, moodustatud l\xc3\xb5ppematust paelast v\xc3\xb5i n\xc3\xb6\xc3\xb6rist. Sellele on omistatud maagilisi omadusi._NEWLINE_Eesti rahvakultuuris on silmusnelinurga kohta kasutatud nimetusi nagu nelinurk, nelikand, nelikant, aasruut, v\xc3\xb5lus\xc3\xb5lm. Silmusnelinurka leiab arheoloogilises materjalis 9.\xe2\x80\x9312. sajandist p\xc3\xa4rinevatel metallist rinnaehetel, pronksspiraalkaunistustel ja tinulistel. Silmusnelinurk on pisuh\xc3\xa4nna t\xc3\xb5rjeks esinenud viljasalvedel. Teda on tehtud ka muudele esemetele, n\xc3\xa4iteks viis silmusnelinurka kokku kombineerituna koonlalaual. Samuti on teda laiemalt kasutatud kirstudel perekonna\xc3\xb5nne kaitsvas t\xc3\xa4henduses. Rohkem kui puuesemetel on silmusnelinurka kasutatud tekstiilide kaunistustes: kinnastel ja kirisukkadel, Setu v\xc3\xb6\xc3\xb6del, L\xc3\xb5una-Eesti tikandites, naastp\xc3\xb5imes rahvavaipadel._NEWLINE_Silmusnelinurka on peetud looduse \xc3\xbchtsuse t\xc3\xa4hiseks, maagiliseks hoiatuseks ja toetuseks, aga ka manala m\xc3\xa4rgiks.\n_START_SECTION_\nS\xc3\xbcmboolikas\n_START_PARAGRAPH_\nSilmusnelinurk on Kultuurim\xc3\xa4lestiste riikliku registri logol ja kultuurim\xc3\xa4lestiseks tunnistatud hoonetele jm objektidele paigaldatakse seda m\xc3\xa4rki kandev \xc3\xbcmmargune metalltahvel. Kultuurip\xc3\xa4randilist vaatamisv\xc3\xa4\xc3\xa4rsust t\xc3\xa4histab see m\xc3\xa4rkidel ka Soomes, Rootsis, Taanis, Gr\xc3\xb6\xc3\xb6nimaal ja Norras._NEWLINE_Silmusnelinurgast oli kujundatud 2017. aasta XII noorte laulu- ja tantsupeo "Mina j\xc3\xa4\xc3\xa4n" embleem._NEWLINE_Silmusnelinurk on Kastre valla vapil.'